CREŞTINISMUL ESTE O RELIGIE? 


Conf. Dr. Pr. Wilhelm Dancă 
Institutul Teologic Romano-Catolic, laşi 


La prima vedere, întrebarea din titlul conferinței poate părea retorică, dacă 
nu Chiar anacronică, fiindcă de la Conciliul al Il-lea din Vatican încoace, 
teologii şi magisteriul Bisericii Catolice sunt într-un dialog permanent cu patru 
mari religii ale lumii: ebraismul, islamismul, hinduismul si budismul'. Dar 
dialogul interreligios se opreşte cu predilecție asupra a ceea ce îi uneşte pe 
participanţii la discuţie”, prin urmare şi creştinismul este o religie. Totuşi, nu 
toţi teologii şi istoricii religiilor împărtăşesc această idee. De exemplu, Mircea 
Eliade spune că termenul „religie” nu poate fi aplicat fără discriminare la toate 
religiile lumii şi, în raport cu creştinismul, termenul ca atare nu este relevant, 
deoarece creştinismul se defineşte prin credinţă, care implică ideea de libertate 
şi nu cea de fiinţă, semnificaţie şi adevăr, cum este în cazul religiei. Pentru 
Eliade, obiectul religiei este sacrul, adică dimensiunea transcendentă a 
existenţei, dar sacrul nu înseamnă în mod exclusiv credinţa într-un Dumnezeu:. 


! Cf. CONCILIUL AL II-LEA DIN VATICAN, Declaraţia despre relaţiile Bisericii cu religiile 
necreştine Nostra Aetate (28 octombrie 1965); COMMISSIONE TEOLOGICA INTERNAZIONALE, 
Il cristianesimo e le religioni, Libreria Editrice Vaticana, Città del Vaticano 1997. 

2 Cf. IOAN PAUL AL II-LEA, Să trecem pragul speranţei, Humanitas, Bucureşti 1995, 111- 
115. Sfântul Părinte vorbeşte despre elementul comun fundamental şi rădăcina comună a 
tuturor religiilor, subliniind unitatea neamului omenesc în ce priveşte destinul etern şi ultim al 
omului. 

3 Despre religie: „Este regretabil faptul că nu dispunem de un cuvânt mai precis decât acela 
de religie prin care să numim experienţa sacrului. Termenul are o istorie îndelungată, deşi 
întrucâtva limitată din punct de vedere cultural. Ne putem întreba dacă poate fi el aplicat fără 
discriminare Orientului Apropiat antic, iudaismului, creştinismului şi islamismului sau 
hinduismului, budismului şi confucianismului, precum şi popoarelor aşa-zis primitive. Dar este 
poate prea târziu să căutăm alt cuvânt şi religie poate fi încă un termen util, cu condiţia să ne 
amintim mereu că el nu implică în mod necesar credinţa într-un Dumnezeu, în zei sau în spirite, 
ci se referă la experienţa sacrului şi, prin urmare, are legătură cu ideile de ființă, sens şi 
adevăr”, M. ELIADE, Nostalgia originilor, Humanitas, Bucureşti 1994, 5. 

Despre credinţă: credinţa înseamnă „emanciparea absolut de orice fel de «lege» naturală şi 
de aici cea mai deplină libertate pe care omul şi-o poate imagina: aceea de a interveni în statutul 
ontologic chiar al Universului. Ea este, în consecinţă, o libertate creatoare prin excelenţă”, M. 

Cu alte cuvinte, credința şi religia sunt două lucruri diferite, cum au susținut şi 
teologii protestanți pe urmele lui Karl Barth. În spatele acestei interpretări 
dihotomiste, se ascunde pericolul de a transforma credinţa într-o experienţă pur 
interioară, iar religia într-un umanism orizontal. 

De aceea, îmi propun să arăt că şi creştinismul este o religie, mai exact este 
religia alterităţii transcendente, religia raportului cu altul care deschide calea 
către o altă dimensiune a realității decât cea prezentă. 


1. Creştinismul este o religie 


Dacă prin cuvântul „religie” înţelegem acea „legătură cu Realitatea Ultimă 
şi Transcendentà de care omul crede că depinde în mod existenţial şi raporturile 
cultuale şi teoretice pe care omul credincios le stabileşte cu realitatea aceasta”, 
atunci trebuie spus că, la începutul manifestării sale, creştinismul nu se prezintă 
ca o religie. În mod originar, creştinismul este un mesaj al lui Dumnezeu 
adresat oamenilor din toate religiile”, având puţine elemente specific 
religioase“. Din acest punct de vedere, este evident faptul că activitatea lui Isus 
şi a ucenicilor săi nu a fost susținută de autoritatea religioasă sau de structurile 
religiei ebraice. Totodată, este adevărat că Isus interpretează misiunea sa şi 
vestirea împărăției lui Dumnezeu în funcţie de anumite personaje ale tradiţiei 
mesianice precedente, însă această inserare în aşteptarea autentică a poporului 
este însoțită de o ruptură clară de mentalitatea mesianică a reprezentanţilor 
oficiali ai religiei ebraice. Dar ruptura nu a rămas doar în plan doctrinar, ci a 
dus la o confruntare care l-a exclus pe Isus din comunitatea religioasă a 
poporului său, culminând cu strigătul mulţimii: „Să fie răstignit!” (Mt 27,23). 

Totuşi, trecerea dincolo de aspectele vizibile ale religiei ebraice nu a fost 
motivată numai de conflictul dintre Isus şi membrii sinedriului. Din discuţia pe 
care o are cu femeia samariteană, înţelegem că Isus însuşi dorea lucrul acesta. 
Notează sfântul loan: „Vine însă ceasul, ba chiar acum este, când adevărații 
închinători se vor închina Tatălui în spirit şi adevăr, căci însuşi Tatăl astfel de 
închinători caută. Dumnezeu este spirit, iar închinătorii lui trebuie să se închine 
în spirit şi adevăr” (n 4, 21-24). 


ELIADE, Mitul eternei reîntoarceri, Univers enciclopedic, Bucureşti 1999, 153. 

4W. DANCĂ, Mircea Eliade. Definitio sacri, Ars Longa, laşi 1998, 108. 

5 J, DANIÉLOU, Et qui est mon prochain? Mémoires, Stark, Paris 1974, 163-164. 

* VI. BOUBLIK, Teologia delle religioni, Studium, Roma 1973, 238-246. Cf. K. PRUEMM, 
Religionisgeschichtliches Handbuch für den Raum der altchristlichen Umwelt, Roma 1954; 
G. KITTEL, Religionsgeschichte und Urchristentum, Darmstadt 1959. 

Acest text este ca o prelungire a mesajelor profetice, care denunţă 
formalismul religios şi prevestesc legământul cel nou, cultul cel nou datorat lui 
Dumnezeu (Is 1,1 ş.u; Am 5,1 s.u.; er 7,1s.u.; 31,31 s.u.; Mal 1,10 s.u.), 
înrădăcinat în inima omului şi eliberat de factorii formalisti ai religiei. Dar 
aspiraţia la un raport interiorizat cu Dumnezeu se observă şi în alte tendinţe ale 
ambientului cultural în care a apărut creştinismul. De exemplu, comunitatea de 
la Qumran, care se îndepărtase de religia de la templu şi accentua activităţile 
cu caracter contemplativ şi spiritual, ca şi şcolile de inspiraţie platoniciană din 
acel timp, care descopereau centrul de gravitate al raportului cu Dumnezeu în 
asceză şi în dorinţa extazului”. Acesta este contextul în care Isus vesteşte noul 
legământ, a cărui bogăţie misterioasă depăşeşte toate formele religioase 
inventate vreodată de oameni. 

Prima si mica Biserică din Ierusalim ar fi putut să realizeze exigenţele noi 
izvorâte din mesajul lui Isus, fiindcă era formată doar din câţiva discipoli. În 
plus, aşteptarea ei escatologică o îndemna la o ruptură cu trecutul. Şi totuşi, 
discipolii l-au văzut pe Isus Cristos cu ochii credinţei „întrupate” în 
mentalitatea ebraică. În tradiţia iudaică, au descoperit modelul necesar de 
transmitere a mesajului şi de organizare a comunităţii lor. 

Totuşi, la scurt timp după această primă structurare de tip semit, care mai 
supravieţuieşte încă în Bisericile siriene şi etiopiene, asistăm la o ruptură de 
modelul ebraic, înfăptuită de mişcarea elenistă din sânul Bisericii primare. 
Rezultatul acestei rupturi este modelul grecesc al creştinismului născut sub 
soarele cultural al Mediteranei. În acest sens, un rol deosebit l-a avut lucrarea 
misionară a sfântului apostol Paul, a cărui privire „catolică” nu s-a oprit doar 
la lumea elenistă. Poporul nou vestit de Apostolul neamurilor depăşea barierele 
dintre iudei si greci, cuprinzându-i pe toţi oamenii de bunăvoință; centrul de 
referinţă al acestui popor nou era inima omului transformată de Duhul Sfânt în 
templu al lui Dumnezeu. Însă şi Paul avea nevoie de modele pentru formularea 
limbajului şi organizarea vizibilă a Bisericii; acestea au fost luate din cultura 
si, în parte, din religiile pe care le-a întâlnit în călătoriile sale misionare. 

Aşadar, încă de la începuturile sale, creştinismul se prezintă cu mai multe 
haine culturale, însă este vorba de diversitate în unitate. Văzute din interiorul 
lor, religiile lumii reprezintă tot atâtea forme de manifestare a aspiratiei 
universale la mântuire, în schimb, mesajul creştin implică faptul că există 
revelaţia lui Dumnezeu în Isus Cristos, că taina se întrupează şi vine către om, 


7 Cf. P. HADOT, Plotin sau simplitatea privirii, Polirom, laşi 1998, 125-137. 

că omul este introdus în această taină, că există un eveniment ce modifică 
condiţia umană, altfel, vorba sfântului Paul, „credinţa voastră este zadarnică, 
iar noi suntem martori mincinosi ai lui Dumnezeu” (/Cor 15, 15). 

Desigur, înculturarea creştinismului în elenism a fost anevoioasă”. În primul 
rând, mesajul creştin s-a confruntat cu ideile culturii filozofice aparținând lumii 
eleniste. Cât priveşte influenţa doctrinară a religiilor şi a miturilor lor, ea pare 
să fi fost secundară şi indirectă. În al doilea rând, viaţa liturgică a 
creştinismului a fost marcată de mentalitatea celorlalte religii din jur. La 
început, cultul creştin avea puţine aspecte simbolice: fără temple, fără preoţi ca 
şi clasă socială sau categorie de angajaţi ai statului, fără sărbători, fără 
ceremonii, fără imagini şi obiecte liturgice. Toate aceste structuri au fost 
realizate în primele trei secole. Astfel, religiile păgâne au oferit creştinismului 
multe elemente şi modele de organizare a vieţii liturgice, totuşi, trebuie să 
observăm că ele au fost transformate mereu şi au căpătat un sens nou". 

Dar pasul decisiv în actualizarea chipului religios al creştinismului s-a făcut 
accentuat prin conjugarea a câtorva factori sociali şi politici: inserarea 
creştinismului în structura politico-socială a imperiului, pătrunderea 
creştinismului în rândul populaţiei de la sate şi convertirea în masă a 
popoarelor. Aceşti trei factori, până la un anumit punct legaţi între ei, au 
exercitat o influenţă diferită asupra creştinismului. Primul s-a încheiat degrabă 
şi a dat creştinismului aspectul de religie de stat. Efectul celorlalți doi factori 
începe să fie vizibil abia în secolul al IV-lea, când creştinismul se angaja 
hotărât în încreştinarea cătunelor şi a satelor; însă procesul a fost lung şi 
caracterizează evanghelizarea întregii Europe. Rezultatul nu a fost întotdeauna 
pozitiv, fiindcă a imprimat creştinismului multe trăsături ale unei religii 
populare. Când procesul s-a terminat, creştinismul a rezultat ca o religie 
ebraico-greco-romano-celtico-gotico-geramano-slavă: o religie europeană, cu 
rădăcini în întregul bazin mediteranean. 

Această fază de inserare a creştinismului în ambientul religios în care trăia 
nu a fost mereu motivată de exigente evanghelice şi nu a dat numai roade 
pozitive. Poziţia, mijloacele şi posibilitățile unei religii de stat au fost deseori 
profane, însă, în cele din urmă, au căpătat un caracter sacru; uneori, au devenit 
absurde, când, de exemplu, caracterul absolut şi unic al creştinismului s-a lărgit 


8 J, DANIÉLOU, Et qui est mon prochain?, 181. 

° Cf. J. DANIÉLOU, Message évangelique et culture hellenistigue, Tournai 1961. 

10 I. P, CULIANU, ,, Intervento”, în Religioni ed educazione. Dialogo delle civiltà, ed. G. 
SFORZA, ANICIA, Roma 1994, 98. Cf. IDEM, Religie si putere, Nemira, Bucuresti 1996. 

şi la această sferă, în sine profană. Totuşi, statutul unei religii de stat nu a adus 
în creştinism numai lucruri negative; în fond, corespunde dorinţei 
creştinismului, care vrea să consacre totul lui Cristos, chiar şi structurile sociale 
şi politice. 

Pătrunderea creştinismului la sate şi botezarea în masă a popoarelor a slăbit 
rezistenţa creştină în fata influenţei păgânismului şi a permis pătrunderea 
multor elemente ale religiozitàtii populare în aspectele religioase ale 
creştinismului. Pietatea poporului creştin nu urma mereu inspiraţia evanghelică, 
când organiza ceremonii, sărbători sau când descoperea locuri de pelerinaj; 
deseori, aceste activităţi derivau din atitudinile psihologice comune tuturor 
formelor de pietate populară. 

Acest proces s-a terminat cu o alianţă strânsă între creştinism şi toate 
aspectele vieţii popoarelor europene. Când statul a început să primească forme 
naţionale, asistăm la naşterea creştinismului naţional, în care creştinismul nu 
se mai separă de naţiune. În România, această alianţă, simfonie dintre naţiune 
şi creştinism, a avut atât roade negative, cât şi pozitive!!. Teologia nu-şi 
propune să facă judecăţi de valoare asupra istoriei Bisericii, ci vrea să afle ce 
este veşnic şi ce este relativ în procesul în urma căruia creştinismul a primit 
chipul unei religii ce poate fi numită europeană. Este vorba de specificarea 
raportului ontologico-istoric dintre creştinism şi religie şi ce anume este relativ 
în acest raport. Analiza acestui raport a condus la concluzii diferite în spaţiul 
teologiei protestante şi catolice. 


2. Creştinismul nu este o religie 


Primul mare teolog protestant care critică conceptul de religie în raport cu 
credința creştină este Karl Barth. După propria logică a teologiei Justificării, 
religia este „trupul” în sens paulin”, adică este voinţa omului de afirmare 
personală. În comentariul la Scrisoarea către Romani, Barth afirmă că raportul 
omului cu Dumnezeu nu poate fi veritabil decât dacă este doar rezultatul 
lucrării lui Dumnezeu. Relaţia în care numai Dumnezeu are iniţiativa este de 
domeniul credinţei ce se află în om, fără ca să vină totuşi de la om: „Credinţa 
nu este credinţă decât în măsura în care nu revendică nici o realitate istorică şi 


!! Cf, O. Gillet, Religie şi naționalism. Ideologia Bisericii Ortodoxe Române sub regimul 
comunist, Compania, Bucureşti 2001. 

12 Cf. J. ROLLET, „Religion et foi”, în Penser la foi. Recherches en théologie aujourd'hui, 
Fs. Joseph Moingt, ed. J. DORE — Ch. THEOBALD, Cerf, Paris 1993, 304-305. 

psihologică, în măsura în care este inefabila realitate divină”. Religia este un 


efort al omului pentru a ajunge să dobândească dreptatea şi siguranţa de unul 
singur, fără Dumnezeu. Deci, religia se opune Justificării numai prin credinţă. 

Această critică radicală se referă la religia creştină. Fiind religia harului, ea 
nu devine adevărată decât prin har, altfel riscă în permanenţă să se devalorizeze 
si să devină din nou religia omului: „De aceea se cuvine, în momentul în care 
este recunoscută ca adevărată, să se recunoască, totodată, faptul că religia 
creştină rămâne sub ameninţarea sentinţei de incredulitate care e valabilă pentru 
toate religiile: numai harul lui Dumnezeu, aşa cum se manifestă în revelație, 
poate rosti aici cuvântul eliberator”. Aşadar, numai prin revelaţie si prin 
lucrarea harului religia creştină este adevărată. Pentru Barth, misticismul şi 
ateismul sunt critici imperfecte ale religiei. Numai credinţa este eficace pentru 
a demasca religia ca proiect al omului, ca voinţă de a se folosi de Dumnezeu 
în avantajul lui. 

Pe linia lui K. Barth, tradiţia protestantă a insistat mult asupra transcendentei 
credinţei în Dumnezeu, a vorbit mereu despre opoziţia dintre religie şi credinţă, 
văzând în credinţa autentică o condamnare a spiritului idolatru din religii. Din 
punct de vedere teologic, această poziție este discutabilă, în sensul că prezintă 
şi elemente pozitive, nu doar negative'?. Altfel stau lucrurile însă cu acel curent 
radical care vorbeşte despre un creştinism fără religie şi despre o teologie a 
„morţii lui Dumnezeu” (Ricoeur, van Buren, Cox, Hamilton, Altizer). Pentru 
aceşti teologi, în lumea actuală, adânc secularizată şi atee, orice discurs despre 
Dumnezeu este de neînțeles, absurd, de aceea, pentru a-i salva inteligibilitatea, 
mesajul creştin trebuie eliberat de suprastructura religioasă şi prezentat „fără 
Dumnezeu”, adică în „formă atee”!€. 

Linia moderată a interpretării creştinismului fără religie se găseşte în 
teologia lui D. Bonhoeffer care, într-o epistolă din 30 aprilie 1944, spunea: 


Mă gândesc mereu la ceea ce este într-adevăr pentru noi, astăzi, creştinismul sau 
şi cine este Cristos. A trecut timpul în care lucrul acesta se putea spune oamenilor 
prin cuvinte, fie ele cuvinte teologice sau pioase; aşa după cum a trecut timpul 
interioritàtii şi al conştiinţei, adică tocmai timpul religiei în general. Ne îndreptàm 
spre un timp în întregime nonreligios; oamenii, aşa cum sunt acum, pur şi simplu 


15 K, BARTH, Dogmatique, I/II, Labor et Fides, Genève 1954, 117. 

14 K. BARTH, Dogmatique, I/II, 117. 

!5 VI. BOUBLIK, Teologia delle religioni, 317-320. 

1 Cf. B. MONDIN, „Teologia della morte di Dio”, în Dizionario enciclopedico di filosofia, 
teologia e morale, ed. B. MONDIN, Massimo, Milano 1989, 754. 

nu pot să mai fie religioşi. Chiar şi cei care se definesc cu sinceritate religioşi nu 
pun în practică lucrul acesta în nici un fel; probabil, prin religios ei înţeleg ceva 
complet diferit (...) Întrebările la care ar trebui să răspundem sunt: ce înseamnă o 
Biserică, o comunitate, o predică, o liturgie, o viaţă creştină într-o lume 
nonreligioasă? Cum vorbim despre Dumnezeu fără religie, adică tocmai fără 
supoziţiile istoric condiţionate de metafizică, de interioritate etc. etc.?!” 


Într-o altă scrisoare din 5 mai 1944, Bonhoeffer explica ce înseamnă să 
vorbeşti despre Dumnezeu-fără religie: „În locul religiei este acum Biserica — 
ceea ce în sine este biblic — dar lumea este, într-o anumită măsură, pusă la 
picioarele ei şi lăsată în voia soartei, iar aceasta este eroarea”. Aşadar, a vorbi 
despre Dumnezeu-fără religie înseamnă a vorbi despre Dumnezeu-fără 
Biserică. 

Bonhoeffer este de părere că explicaţia acestei situații dramatice se află în 
perspectiva metafizică a filozofiei greceşti, care a condus la conceptualizarea 
şi dogmatizarea mesajului biblic şi a creat un dualism între viaţa de credinţă şi 
doctrină. În consecinţă, „religia” a devenit o doctrină, o viziune despre lume 
sau chiar o ideologie adăugată vieţii de credinţă. Deci, pentru Bonhoeffer, 
conceptul de „religie” nu se referă la experienţa religioasă autentică, ci la 
deformările religioase. 

În ciuda criticii severe la adresa „religiei”, multe din ideile teologice ale lui 
Bonhoeffer sunt valabile. De exemplu, redescoperirea centralitàtii misterelor 
lui Cristos în viaţa de credinţă corespunde exigenţelor unui creştinism autentic. 
Această redescoperire conduce la înţelegerea bogăției iubirii divine, care, în cel 
Răstignit, suferă cu noi şi trăieşte pentru noi. De aceea, creştinul trebuie să se 
înţeleagă pe sine ca o ,,fiintà-pentru-alti”, imitând Răstignitul şi manifestând 
iubirea divină pentru lume. În ochii lui Bonhoeffer, Isus este omul-Dumnezeu 
când trăieşte şi moare pentru oameni. Totuşi, aici trebuie să spunem că, deşi 
Dumnezeu este mereu prezent, orizontul iubirii se deplasează prea mult înspre 
om. 

Cu toate acestea, la Bonhoeffer, creştinismul nu este nici religie, nici 
umanism; importantă este dimensiunea religioasă, adică referinţa la Dumnezeu 
şi la om, care este prezentă în credinţă. Dar dimensiunea religioasă nu se 
limitează doar la experienţa de credinţă; Bonhoeffer vorbeşte despre rugăciune 


!7 D, BONHOEFFER, Wiederstand und Ergebung. Briefe und Aufzeichnungen aus der Haft. 
Neuausgabe, Chr. Kaiser Verlag, München 19853; trad. italiană Resistenza e resa. Lettere e 
scritti dal carcere, Paoline, Cinisello Balsamo (MI) 1988, 348-350. 

1e Ty, BONHOEFFER, Resistenza e resa, 355. 

şi despre mărturisirea păcatelor, invită la sacrificiul iubirii, pune în lumină 
chiar dimensiunea religioasă a suferinţei şi a morţii. Desigur, aceste elemente 
sunt prezente şi în alte religii, însă Bonhoeffer le introduce într-o nouă 
perspectivă, care poate fi numită cristologică. Taina omului şi a lui Dumnezeu 
se înţelege în lumina experienţei lui Isus şi a misterelor „trupului” său, în mod 
deosebit rămânând sub Cruce. Bonhoeffer încearcă să dea mai multă 
consistenţă creştinismului, vrea să încreştineze mai mult creştinismul, însă 
tentativa lui trebuie nuanţată. 

Problema lui Bonhoeffer, ca, de altfel, a întregii teologii protestante recente, 
constă în faptul că interpretează creştinismul lăsând deoparte sacrul, adică 
dimensiunea fundamentală a existenţei, şi conduce la o înţelegere reductionistà 
a esentialului credinţei creştine — creştinismul într-o singură dimensiune, 
moralistă sau umanistă. În acest caz, creştinismul înseamnă doar o relaţie cu 
celălalt şi poate fi confundat cu lupta socială şi politică. Dar mesajul creştin nu 
se poate reduce la ecoul pe care trebuie să-l aibă la nivelul organizării cetăţii 
pământeşti, ci trebuie să se situeze într-un alt plan decât cel al constituirii 
cetăţii economice şi sociale. Religia creştină deschide omului calea către o altă 
dimensiune a realităţii, prin care el transcende în mod absolut toate sistemele 
economice şi politice”. 


3. Crestinismul este religia alteritàtii transcendente 


Înțelegerea caracterului unic si absolut al creştinismului în lumina teologiei 
crucii este un aspect prezent şi la marii teologi catolici contemporani cu K. 
Barth sau cu D. Bonhoeffer. De exemplu, lucrarea fundamentală a lui Hans Urs 
von Balthasar, Herrlichkeit. Eine theologische Asthetik, este tradusă în limba 
franceză cu titlul La Gloire et la Croix (Gloria şi Crucea)”. Fără îndoială, între 
aceşti teologi există diferențe de perspectivă, dar se întâlnesc în ideea că 
moartea este condiţia vieţii, crucea este condiția gloriei, renunţarea la 
particularitate este condiţia universalitàtii concrete”. Așadar, crucea are valoare 
simbolică universală. Crucea este simbolul universalitàtii, legată mereu de 
sacrificiul particularităţi. 


19 J, DANIÉLOU, Et qui est mon prochain?, 211-212. 

% Cf. H. U. von BALTHASAR, La Gloire et la Croix. Les aspects esthétiques de la 
révélation, I-III, Aubier-Montaigne, Paris 1965-1968-1972. 

2! C. GEFFRÉ, „La singularité du christianisme”, în Penser la foi. Recherches en théologie 
aujourd’hui, 367-369. 

De aceea putem spune că teologia creştină se opreşte asupra dimensiunii 
kenotice (umilirea lui Isus Cristos, om şi Dumnezeu, până la răstignire şi 
moarte), pentru că ea este constitutivă creştinismului în starea lui inițială. Egal 
fund cu Dumnezeu, kenoza lui Cristos face posibilă învierea în sensul larg al 
cuvântului. În prelungirea crucii, mormântul gol, absența trupului 
Întemeietorului este condiţia evenimentului trupului Bisericii şi a trupului 
Scripturilor. Deci, creştinismul este întemeiat pe o Absentà originară. 

Din punct de vedere antropologic, conştiinţa unei absente stă la baza 
raportului cu celălalt, cu cel străin, cu cel diferit de noi. Prin întrupare, Isus 
înscrie dialogul cu altul în orizontul transcendentei verticale, punând în lumină 
originea şi destinul final al omenirii. Urmând logica kenozei şi a întrupării, 
putem afirma că, aşa cum nu există o experienţă creştină fără conştiinţa unei 
Origini absente, la fel nu există viaţă creştină fără conştiinţa unei lipse cât 
priveşte celelalte modalităţi semnificative de viaţă ale oamenilor. 

Prin urmare, cât priveşte specificul ei, experienţa creştină implică 
dimensiunea transcendentă a raportului cu celălalt, adică nu poate fi separată 
de experiența alteritàtii, care conduce la întâlnirea cu un Dumnezeu mereu mai 
mare. Din acest punct de vedere, credinţa creştină sau evanghelia nu este o 
totalitate care include sau exclude, ci este o totalitate deschisă către absolut, iar 
termenii specifici de înţelegere sunt cei de eveniment, depăşire, ruptură de 
nivel, termeni care instaurează relaţii noi. 

Dar, în plan imediat, experienţa religioasă creştină înseamnă conştiinţa 
particularitàtii şi a depăşirii sale prin deschiderea faţă de celălalt. Această 
dialectică ajută să regândim raportul dintre universalitatea mesajului creştin şi 
pluralitatea tradițiilor religioase şi culturale. Prin urmare, fiecare creştin, fiecare 
comunitate, creştinismul în întregime trebuie „să fie semnul a ceea ce îi 
lipseşte”. Credinţa nu este ea însăşi decât dacă este fidelă originii sale absente 
ce nu se poate epuiza în nici un fel de pozitivitate, nici chiar în cea a 
creştinismului istoric. Practica alteritàtii, ospitalitatea faţă de cel străin nu pot 
fi opţiuni facultative. Ele se prezintă ca o exigentà de natură şi atestă Alteritatea 
unui Dumnezeu mereu altfel decât credem sau am vrea noi să fie. 

Lucrul acesta rezultă şi din evenimentul întrupării, care este strâns legat de 
cruce”. Revelația are loc prin coborârea în timp şi spaţiu a Cuvântului, care 


2 C. GEFFRE, „Le non-lieu de la théologie chez Michel de Certeau”, în Michel de Certeau 
ou la difference chrétienne, ed. C. GEFFRÉ, Paris 1991, 217. 

3 C. MOLARI, „La fede cristiana in tensione tra lo specifico e l’universale”, în L’ unicità 
cristiana: un mito? Per una teologia pluralista delle religioni, I, ed. J. HICK — P.F. KNITTER, 

vine în întâmpinarea aspiratiei omului către Dumnezeu. Din acest fapt derivă 
două consecinţe importante: multiplicitatea posibilă a revelaţiilor naturale şi 
conexiunea intimă care se poate stabili între ele. Revelația unică în Isus Cristos 
nu înseamnă exclusivitate, ci particularitate universală într-o complexă şi 
variată, dar unitară, istorie de manifestări divine. Ele nu sunt identice, pentru 
că nu toate culturile au aceeaşi capacitate epifanică şi pentru că păcatul poate 
ascunde sau întuneca revelaţia divină. În sensul acesta, manifestările istorice 
ale lui Dumnezeu au un caracter specific şi particularități care sunt subliniate 
de roadele lor salvifice. De aceea, viaţa Bisericii este necesară manifestării lui 
Cristos. Ea dă semnificaţie şi credibilitate revelatiei lui Dumnezeu, înfăptuite 
în Cristos. Se poate spune mai mult, şi anume că, prin Biserică, Cristos rămâne 
mereu prezent în timpurile noastre, iar căutarea lui în afara Bisericii este 
periculoasă. Fără îndoială, există adaptări necesare, dar ele rămân la nivelul 
modalitàtilor de prezentare, nu pot să pună în discuţie nodul central al 
afirmației creştine: Cristos continuă să se dăruiască lumii prin Biserică”. 

Dar întruparea nu este o suprapunere de structuri operative sau de naturi, ci 
o relație de aşa manieră încât Isus, în realitatea (natura) lui umană este 
constituit de Dumnezeu drept Cuvântul său întrupat, sacramentul său în lume, 
simbolul viu al realității sale invizibile (natura divină). Acesta este caracterul 
singular al lui Isus şi măreţia lui: s-a făcut cel mai mic pentru a-l revela pe cel 
Infinit de mare, s-a nimicit pe sine pentru a-l revela pe cel care este Totul, s-a 
făcut om pentru a-l revela pe Dumnezeu. 

În acest sens, urmarea lui Isus devine pasiune pentru cei mici şi săraci, iar 
forţa ei provine din dimensiunea transcendentà a iubirii divine. Isus a fost 
primul care s-a făcut omul „fără chip si fără frumuseţe” (Zs 53,2) pentru a-l 
revela pe Dumnezeu. Lucrul acesta nu poate fi motiv de glorie şi de 
superioritate pentru cel care vrea să dea mărturie despre mântuirea creştină. 

Aşadar, fie că urmăm calea întrupării, fie că rămânem la umbra crucii, prin 
creştinism ajungem la întâlnirea cu Altul. Definim creştinismul ca religia 
alteritàtii transcendente, deoarece caracterul autentic al întâlnirii cu altul pe 
orizontală se fundamentează în lucrurile spirituale din cealaltă ordine a 
realităţii. Sub acest aspect, cei mai buni vorbitori (profesori de religie) 
„apologeţi” ai creştinismului sunt sfinţii. 


Cittadella Editrice, Assisi 1994, 45-48. Cf. ediţia originală J. HICK — P.F. KNITTER, ed., The 
myth of christian uniqueness. Toward a pluralistic theology of religions, Orbis Books, 
Maryknoll, New York 1987. 

2 J. DANIÉLOU, Et qui est mon prochain?, 101-102. 

În şcolile din România, există multi elevi şi profesori creştini care dau 
dovadă de generozitate, prietenie, devotament, însă nu prin aceste ,,virtuti” se 
percep realităţile spirituale, evidente în creştinism. Asistăm astăzi la o anumită 
pierdere de calitate în creştinism: multi tineri, preoți, profesori se întâlnesc în 
şcoală şi în afara ei, sunt foarte joviali, dispuşi la sacrificii — toate acestea sunt 
aspecte pozitive ale activităţii lor —, dar nu fascinează spiritual; dau mărturie 
despre bucuria şi generozitatea specifică vârstei, dar nu spun nimic despre 
prezenţa lui Dumnezeu, despre prezenţa unei alte lumi care are deja o 
semnificaţie escatologică. Creştinismul este o cale de mântuire care presupune 
fidelitate eroică faţă de lumea bunurilor spirituale. 


Concluzii 
Într-un omagiu adus lui M. Eliade, E. Cioran spune: 


reproşul cel mai grav pe care am avut tupeul să i-l fac este că s-a ocupat de religii 
fără a avea un spirit religios (...) Cu câteva săptămâni înainte de a muri, într-un 
interviu acordat unui ziarist care făcea aluzie la reproşul meu, el a răspuns că 
atitudinea lui faţă de religii nu era deloc cea a unui savant. „Mă străduiesc să 
înţeleg”, a precizat el. Fără îndoială, dar savantul nu face altceva. Şi dacă înţelegi 
toți dumnezeii înseamnă că nu te interesează cu adevărat nici unul. Un dumnezeu 
există pentru a fi adorat sau hulit. Nu ne putem imagina un lov erudit”. 


Impasul în care ne conduce reproşul lui Cioran este rezultatul înţelegerii 
religiei fără Dumnezeu şi fără sacru. Nu pot fi de acord cu Cioran când afirmă 
că nu poate exista un „lov erudit”; înainte de a fi un sistem de doctrine, religia 
este viaţă, trăire a raportului cu realitatea ultimă şi transcendentă, lucru afirmat 
de nenumărate ori de Eliade şi de alţi savanţi în istoria religiilor sau în teologia 
religiilor. 

De aceea, creştinismul nu poate fi redus la relaţii de ordin profan. Nu se 
poate înţelege creştinismul făcând separație netă între credinţa în Dumnezeu si 
dimensiunea religioasă a existenţei umane. Ca religie a alterităţii transcendente, 
creştinismul este „cale” de mântuire” şi înseamnă înainte de toate un mod de 
a fi în lume, prin care devine promisiune credibilă în faţa altora. De aceea, 


25 E. CIORAN, „În sfârşit, o existenţă împlinită”, M. ELIADE, Memorii, II, Humanitas, 
Bucureşti 1991, 211. 

% H, WALDENFELS, Phänomen Christentum. Eine Weltreligion in der Welt der Religionen, 
Herder, Freiburg im Breisgau 1994; trad. italiană ZI fenomeno del cristianesimo. Una religione 
mondiale nel mondo delle religioni, Queriniana, Brescia 1995, 168-170. 

Prima scrisoare a sfântului Petru îi îndeamnă pe creștini: „oricând fiți gata să 
dați un răspuns de apărare celui care vă întreabă cu privire la speranța voastră” 
(Pr 3,15). 

Rămâne o întrebare: cum să prezentăm altora creştinismul? Iată o idee pe 
care ne-o dă Martin Buber şi cu care vreau să închei: 


Bunicul meu era şchiop, spune acest gânditor evreu. Odată i-au cerut să 
povestească viața rabinului său. Şi atunci el povesti cum sfântul Baalshem 
obişnuia să sară în sus şi să danseze în timp ce se ruga. Bunicul meu s-a ridicat şi 
a povestit, iar istorioara l-a entuziasmat atât de mult încât a trebuit să arate cum 
sărea şi dansa rabinul lui. Din acel moment s-a vindecat. Aşa trebuie povestite 
istorioarele”. 


Aşa trebuie pro-vestit creştinismul. 
Riassunto 


Il presente articolo parte dalla domanda se il cristianesimo sia una religione, che 
riflette una situazione conflittuale al livello dell’insegnamento scolastico in 
Romania, dove in molti sono quelli che adottano una posizione fondamentalista 
nei confronti del cristianesimo. Il pericolo di una tale posizione è il riduzionismo 
del cristianesimo ad una mera esperienza interiore oppure ad un sistema di 
dottrine moralistiche ed umanistiche. 

Perciò nella prima parte dell’articolo viene sottolineato il fatto che lungo la storia 
il messaggio di Dio rivelato in Gesù Cristo assunse diverse forme culturali e 
religiose di manifestazione, ma in fondo si tratta di adattamenti e niente altro. 
L'essenziale della fede cristiana, cioè che Dio viene incontro agli uomini, che si 
è immischiato nella loro storia ed in questo modo ha segnato per sempre il suo 
esito finale rimane il nucleo fondamentale della religione cristiana. 

Purtroppo non sempre si è riuscito a mantenere il giusto equilibrio tra la fede nel 
Dio Trino ed Uno e la dimensione religiosa dell’esistenza: delle volte le forme 
dell’espressione religiosa hanno preso il sopravento sul nucleo della fede 
cristiana. Dalla percezione di questo squilibrio è scaturita la critica della 
religione promossa dalla teologia protestante nel XX secolo, con a capo K. Barth 
e continuata poi da altri suoi discepoli, tra cui anche D. Bonhoeffer. La seconda 
parte dell’articolo viene dedicata a questa critica, dove si mette in guardia sul 
pericolo che essa corre, cioè il riduzionismo del cristianesimo al livellor delle 
relazioni con l’altro soltanto nell’ordine delle realtà profane. Infatti, 


27 Povestirea este reluată după H. WALDENFELS, I] fenomeno del cristianesimo..., 169. 

sottolineando la transcendenza di Dio a scapito della sua presenza nella storia, 
il cristianesimo viene trasformato in una presa di posizione sociale e politica. 
Prendendo spunto da queste provocazioni, nella terza parte dell’articolo si cerca 
di definire il cristianesimo come una religione dell 'alterită transcendente. Qui la 
riflessione si sofferma sull’evento dell’incarnazione e della croce che segnano per 
sempre la vocazione del cristianesimo come passione per l’altro nell’orizzonte 
delle cose spirituali. Purtroppo oggi si osserva una diminuzione della qualità del 
cristianesimo, dovuta alla perdita del senso ultimo, escatologico degli impegni a 
favore dei bisognosi, dei deboli, degli emarginati ecc. 

In conclusione si mette in evidenza il fatto che il vero cristianesimo si trova nei 
santi, cioè in quelle persone che hanno saputo restare fedeli agli impegni 
quotidiani disciplinando interiormente la loro vita nell’orizzonte dei beni eterni. 
In fine la sfida alla quale oggi ciascun teologo e professore di religione deve 
trovare una risposta è: come si può diventare un ,, Giobbe erudito”? 


